Tolibon Mulla Umar tirik ekanini ma'lum qildi
Axborot agentliklari mulla o'lgani haqida xabar bergan edi. Qo’shma Shtatlar uning boshiga 10 million dollar mukofot puli va'da qilgan.
Afg'onistondagi Tolibon harakati Pokistonda rahbari Mulla Umarning o'ldirilganini inkor etmoqda. Jangarilarning aytishicha, bu uydirma va propagandadir. "Mulla Umar sog'-salomat, Tolibon operatsiyalarga bosh-qosh", - deydi harakat so'zlovchisi. "Tolo" afg'on axborot agentligining xabar berishicha, Mulla Umar Pokistonning Kvetta shahridan Shimoliy Vaziristonga ko'chayotgan payt maxsus kuchlar tomonidan o'ldirilgan. Afg'on xavfsizlik kuchlari rahbari Latifulla Mashalning aytishicha, Umar Kvettada yashayotgan edi, ammo so'nggi 4-5 kun ko'rinmagan. "Uning na o'likligini, na tirikligini tasdiqlay olamiz", - deydi u. Qo'shma Shtatlar uning boshiga 10 million dollar mukofot puli qo'ygan. "Tolo" agentligiga ko'ra, Mulla Umarning Shimoliy Vaziristonga ko'chisida Pokiston razvedkasining sobiq rahbari Hamid Gul yordam bergan. Bugun Afg'oniston sharqida NATO askarlari bombaga duch kelib, to'rt nafari o'lgan. Hududdagi Lag'mon viloyatida ro'y bergan yana bir xurujda to'rt kishi o'lgan, 14 nafari yaralangan.